
Műszaki gumihulladék újrahasznosítása

Kísérleti munkám célja az etilén-propilén-dién kopolimer (EPDM) tartalmú műszaki gumihulladék újrahasznosítási lehetőségeinek vizsgálata volt. Ennek érdekében tanulmányoztam a műszaki gumik felhasználási területeit, újrahasznosítási lehetőségeiket, illetve az EPDM blendekhez alkalmazható adalékokat, azok hatásait.

Munkám során kereskedelmi forgalomban kapható, nagy sűrűségű polietilént (HDPE, TIPELIN 7100S), illetve újrahasznosított polietilént használtam. Mindkét alapanyagban különböző koncentrációban alkalmaztam EPDM hulladékot, illetve a homogenitás elősegítése érdekében kísérleti kompatibilizáló adalékokat. Az alapanyagokból a blendeket hengerszéken homogenizáltam, majd préseléssel állítottam elő a mechanikai vizsgálatokhoz megfelelő mintadarabokat.

A minták húzó igénybevétellel szembeni ellenálló képességét vizsgáltuk. A komponensek összeférhetőségének javítására a tanszéken kifejlesztett kompatibilizáló adalékokat alkalmaztam, és vizsgáltam a húzó mechanikai jellemzőkre kifejtett hatást. Az eredmények alapján megállapítottam, hogy a megfelelő szerkezetű adalék kiválasztásával akár 30-50%-os javulást is el lehet érni a hulladék polietilén alapú blendekben.



